צו למניעת העישון במקומות ציבוריים והחשיפה לעישון (שינוי התוספת לחוק), התשע"ו - 2015

|  |  |  |  |
| --- | --- | --- | --- |
|  |  | בתוקף סמכותי לפי סעיף 1(ג) לחוק למניעת העישון במקומות ציבוריים והחשיפה לעישון, התשמ"ג –1983[[1]](#footnote-2) (להלן – החוק), ובאישור ועדת העבודה, הרווחה והבריאות של הכנסת, אני מצווה לאמור: | |
| שינוי התוספת לחוק |  | בתוספת לחוק, במקום פרט 5 יבוא : | |
|  |  |  | "(5) כל מקום במוסד חינוך לרבות חצר המוסד, מגורי תלמידים וכן באזור הכניסה או היציאה, בטווח של 10 מטרים מהכניסה או היציאה; |
|  |  |  | (5א) כל מקום בבניין המשמש מוסד להשכלה גבוהה או מוסד לחינוך על תיכוני, שתלמידיו בגיל העולה על 18 שנים, לרבות מגורי תלמידים ולמעט חדר נפרד לחלוטין, שהקצתה לעישון הנהלת המוסד, אם הקצתה, וחדר מגורים שבו גר רק מעשן, ובלבד שיש בהם סידורי אוורור תקינים והעישון בהם אינו גורם למטרד בחלקים אחרים של המקום, וכן למעט חדרי ההנהלה וחדרי הסגל שחל עליהם פרט 15." |
| תחילה |  | תחילתו של צו זה 30 ימים מיום פרסומו. | |

\_\_\_\_\_\_\_\_\_\_\_\_\_

יעקב ליצמן

שר הבריאות

\_\_\_\_\_\_\_\_\_\_\_\_ התשע"ו (\_\_\_\_\_\_\_\_\_\_\_\_\_2015)

(חמ 3-2083)

דברי הסבר

מגיפת העישון גובה את חייהם של כ-8,000 איש ואישה מידי שנה בישראל, כ-800 מהם לא היו מעשנים אך נחשפו לעישון כפוי.

מרבית המכורים לעישון החלו את התנסותם בעישון מוצרי טבק ואף התמכרו לעישון לפני גיל 18 ואכן לפי סקרים של צה"ל, הגיל המסוכן ביותר להתחלת העישון הוא סביב גיל 17, כשגיל התחלת העישון הממוצע בקרב בנים הוא 15.6 ובקרב בנות 16.

הסביבה בה נמצאים בני הנוער והנורמה הנהוגה בה ביחס לעישון משפיעים רבות על גיבוש עמדות בקרב בני הנוער והחלטתם האם להתנסות בעישון, וכפי שמדיניות איסור עישון במקומות ציבוריים והגבלת פרסומות למוצרי טבק מצמצמים את שיעור ההתנסות בעישון בקרב בני הנוער, כך סביבה המאפשרת לעשן והימצאותם של אנשי צוות מעשנים, המהווים מבוגר משמעותי ומודל לחיקוי לבני הנוער, משפיעים ואף מגדילים את הסיכוי שתלמיד יבחר להתנסות בעישון.

הקצאת חדר עישון בבית ספר אינה מספקת את ההגנה הנדרשת ואינה מונעת חשיפה של בני נוער לעישון כפוי. ילדים וצעירים הם אוכלוסיות רגישות במיוחד לנזקים מחשיפה לעישון כפוי ומבחינה בריאותית הוכח שדי בחשיפה קצרה לעשן סיגריות כדי לגרום לנזקים שונים, כגון התקפי אסטמה ובעיות נשימה אחרות.

בנוסף, בתי ספר המאפשרים עישון של מורים בבית הספר מעוררים פעמים רבות התמרמרות בקרב תלמידים מעשנים בכיתות התיכון הגבוהות, הדורשים קבלת זכות דומה, ומקשה על מנהלי מוסדות החינוך לאכוף את מדיניות איסור העישון המוחלט החל על תלמידים בתחומי המוסד.

על פי נתוני סקר התנהגויות בריאות בקרב ילדים בגילאי בית ספר (HBSC) משנת 2014 עולה כי במגזר היהודי שיעור הבנים והבנות המעשנים בשטח בית הספר הוא 9.3% מכלל תלמידי י"א וי"ב, 7% מתלמידי כיתה י', 1.8% מתלמידי כיתה ח' ו- 1.2% מתלמידי כיתה ו', ובמגזר הערבי שיעור הבנים והבנות המעשנים בשטח בית הספר הוא 8.4% מכלל תלמידי כיתות י"א ו-י"ב, 10.5% מתלמידי כיתות י', 6.7% מתלמידי כיתות ח' ו-7.6% מתלמידי כיתות ו', ולשיעורים אלו של המעשנים יש להוסיף את החברים הלא מעשנים שעומדים בסמוך אליהם בזמן העישון ונחשפים לעישון כפוי.

הורים יכולים לבחור את הסביבה בה יימצאו ילדיהם בשעות הפנאי וכך לצמצם ככל הניתן את חשיפתם לעישון כפוי, אולם הם מחויבים בהתאם לחוק חינוך חובה לשלוח את ילדיהם למערכת החינוך ומכאן החשיבות הגדולה וההכרח בכך שמערכת החינוך תיצור ותבטיח לילדים סביבה בריאה ומוגנת ככל הניתן.

פרט 5 בתוספת לחוק כנוסחו כיום, מגביל את העישון במוסדות חינוך, אך מתיר למורים לעשן בחדר עישון בכפוף לתנאים מסוימים (קיום סדרי אוורור תקינים בחדר והעדר מטרד בחלקים אחרים של הבנין).

בנוסף לכך, הוראות חוזר מנכ"ל משרד החינוך אוסרות לחלוטין על עישון של תלמידים בכל שטח ומבנה מוסד החינוך וכן בזמן פעילות של בית הספר, אולם ישנו קושי באכיפת איסור זה.

למרות שבמרבית מוסדות החינוך כיום אין חדרי עישון, מבדיקת מספר רב של מוסדות חינוך נמצא כי בהיעדר האפשרות להקצות חדר לעישון, מאפשרים למורים לעשן בחצר המוסד, לכאורה במקומות הרחוקים מעין התלמידים, ובחלק גדול ממוסדות החינוך בהם הוקצו חדרי עישון נמצא כי חדרים אלו אינם עומדים בדרישות החוק.

מטרת התיקון המוצע לקבוע כי העישון אסור בכל מקום בתחומי מוסד החינוך לרבות בחצר המוסד, לבטל את האפשרות להקצאת חדר עישון בחדרי הנהלה וחדרי סגל של מוסדות חינוך וכן לאסור עישון בטווח של 10 מטר משער המוסד, על מנת למנוע מצב שבו תלמידים הנכנסים או יוצאים משערי המוסד נאלצים להיחשף לעישון כפוי כתוצאה מעישון של השומר במוסד החינוכי, הורים שממתינים בקרבת השער או מורים שיעשנו מחוץ לשער, בדומה לאיסור הקיים לגבי כניסות ויציאות מבתי חולים ומרפאות.

בהתאם להחלטת הממשלה מספר 3247 מיום 29 למאי 2011 ובהתבסס על המלצות התכנית הלאומית לצמצום העישון ונזקיו, ולאחר ביצוע פיילוט לבחינת ישימות מדיניות איסור עישון מוחלט במבנה ובכל שטח מוסדות החינוך, מוצע בזאת לתקן את הוראות סעיף 5 לתוספת לחוק מניעת העישון במקומות ציבוריים והחשיפה לעישון, כך שייאסר לחלוטין עישון בכל שטח ומבנה מוסד החינוך ולא תינתן אפשרות להסדיר בו חדר עישון.

סביבה בריאה וחינוכית זו תסייע לצמצם את חשיפת הילדים לעישון כפוי, תעביר מסר חינוכי ברור לתלמידים כנגד העישון, תאפשר יעילות גבוהה יותר למגוון הפעילויות החינוכיות וההתערבויות האחרות המתבצעות כיום בבתי הספר בנושא מניעת העישון, וכן תעודד גמילה מעישון בקרב מורים ותלמידים מעשנים.

בכל הנוגע למוסדות להשכלה גבוהה או מוסד לחינוך על תיכוני, אין שינוי ביחס למצב הקיים כיום.

1. ס"ח התשמ"ג, עמ' 148; התשע"ד, עמ' 595. [↑](#footnote-ref-2)